runetrust/blame-folketinget-dk huggingface dataset:
Aage Frandsen (SF), 2000-11-09:
Det betyder ikke, at jeg vil støtte Venstre og De Konservatives ændringsforslag til skatteministerens forslag, for det har jeg ikke tænkt mig at gøre, men jeg tror nok, det er det mest hensigtsmæssige ud fra mit synspunkt om, hvordan lovkvaliteten skal være her i Folketinget.
Jesper Langballe (DF), 2008-11-13:
Men i en lang række tilfælde vil det jo være sådan, at den pågældende studerende - hvis det er en studerende, det kan også være andre private eksterne parter, men typisk er det en studerende - ikke har nogen interesse i eller mulighed for rigtig at udnytte opfindelsen selv, og så er det fortræffeligt, at universitetet, sektorforskningsinstitutionen eller sygehuset nu kan erhverve rettighederne, uden at man efter en lang bureaukratisk proces skal ind fra centralt hold for at få det gennemført.
Aase D. Madsen (DF), 1999-04-08:
Der er mange løse ender endnu i elreformen, men overordnet kan man kun græde over den spildte mælk og så håbe på, at vi efter aftaleperioden, der løber til år 2003, har en ikkesocialistisk regering, der kan vende bøtten på hele området, og her melder Dansk Folkeparti sig på barrikaderne, således at Venstre og De Konservative sammen med Dansk Folkeparti kan skubbe elsektoren op på skinnerne igen. Bl.a. finder Dansk Folkeparti, at elreformens restriktive selskabsstruktur godt kunne trænge til en liberalisering, navnlig set på baggrund af, at energisektoren allerede er begyndt at tale om, at der ligger en form for ekspropriation i de tvungne selskabsdannelser.
Lisbeth Bech Poulsen (SF), 2016-05-18:
I den økonomiske analyse, som ministeren jo sikkert også har lagt til grund for det her, er der da blevet foretaget en bred samfundsøkonomisk vurdering, både i forhold til at omsætte de miljømæssige værdier til økonomi, de fiskerimæssige værdier, de værdier, der kan være i forhold til turisme, og i forhold til en eventuel fremtidig genopretning af Øresund?
Mogens Lykketoft (S), 2001-01-17:
Må jeg sige om hvidbogen: Vi er meget interesserede og vil hurtigt tage initiativ til at få holdninger, reaktioner, input fra alle sider, men det er et dokument, der som vanligt skrives på regeringens ansvar med skrivekraft fra alle sider, men selvfølgelig primært fra Udenrigsministeriet.
Martin Henriksen (DF), 2009-12-08:
Hvordan kan man på den ene side have den opfattelse - og det må både være en politisk og en juridisk opfattelse - at det er i overensstemmelse med grundloven f.eks. at forbyde flerkoneri, som er religiøst begrundet, men at det ikke er i overensstemmelse med grundloven at forbyde burka og niqab, som nogle mener er religiøst begrundet?
Martin Lidegaard (RV), 2016-05-27:
En af de ting, jeg hæftede mig ved i justitsministerens tale, var, at det var § 21 i grundloven, altså regeringens prærogativ i forhold til at kunne lave ny lovgivning, som man var betænkelig ved ikke blev overholdt. Men det, der jo har været kendetegnende, og som jeg også nåede at nævne under mine spørgsmål til justitsministeren, har jo netop været, at det har været inden for gældende lovgivning, at regeringen sådan set er gået på tværs af et flertal.
Kirsten Normann Andersen (SF), 2022-01-12:
Jeg hører jo til dem, der synes, at det var lidt held i uheld, at corona trods alt kom først, før en sundhedsreform, og at vi eksempelvis ikke havde fået nedlagt regionerne, inden vi stod midt i en coronapandemi, for jeg synes, at corona har været et forstørrelsesglas på nogle af de sprækker, der er i sundhedsvæsenet.
Søren Pape Poulsen (KF), 2021-06-02:
Det er jo svært for mig at kommentere, om det er præcis 20 mia. kr., for jeg har ikke tallet, det kan efterkontrolleres med, men vi har også planer, der rækker 5 og 10 år frem, og når vi går ud og siger, at vi stemmer for forskellige skattenedsættelser, er det jo et beslutningsforslag, vi stemmer for, hvor vi giver tilsagn om, at det er den vej, vi vil.
Per Clausen (EL), 2008-04-03:
Men det, jeg syntes var mest overraskende, var, at man stiller ordførere over for det spørgsmål, om den her lov ikke vil give ministeren ubegrænsede beføjelser til at udpege biologiske stoffer, fremføringsmidler, relaterede materialer, skrive dem ned og sige, at de er farlige, og derefter bemyndige, hvem ministeren nu finder for godt, til at rykke ud i folks hjem og få de her materialer destrueret.
Tina Nedergaard (V), 2010-11-11:
Det betyder, at vi samlet set kan fastholde en meget høj aktivitet på voksen- og efteruddannelsesområdet, og med det forbehold, at jeg ikke har de endelige opgørelser, og det får vi jo for øvrigt heller ikke, før året er gået, men hvis der er forståelse i Folketinget for, at regeringen kommer med et bud, som så selvfølgelig kan variere en lille smule, så er situationen den, at vi i 2007, som på det tidspunkt var det højeste niveau nogen sinde, brugte 5,5 mia. kr.
Lars Barfoed (KF), 2011-03-03:
Justitsministeriet nedsatte jo i november 2009 Arbejdsgruppen om en styrket indsats over for ofre for forbrydelser, som altså fik til opgave at gennemgå og vurdere de gældende ordninger, der giver forurettede, altså offeret, i straffesager mulighed for at få hjælp og støtte.
Jørn Jespersen (SF), 2002-03-14:
Men den fremgik af SF's ændringsforslag, og som jeg sagde tidligere, ville det have været helt afgørende for os at opretholde og fortsætte den. Nu får jeg så at vide, at der er foretaget omprioriteringer, og at den om end med et lidt mindre beløb så dog trods alt fortsætter i 2002 og 2003.
Peter Hummelgaard Thomsen (S), 2019-04-30:
Når andre EU-borgere, som vi for manges vedkommende er glade for arbejder i Danmark og også betaler skat i Danmark, bør have en indekseret børneydelse, er det jo, fordi leveomkostningerne er anderledes i Rumænien eller Polen eller Littauen eller for den sags skyld i Frankrig eller Spanien, eller hvor det måtte være.
Lene Espersen (KF), 2009-04-14:
På de områder, hvor vi i lovforslaget lægger op til lempelser, er der en meget stor tvivl om, hvorvidt det ikke vil blive misbrugt, og det vil altså sige, at argumentet er, at vi ikke kan lempe for de mange, af hensyn til at de få måske vil forsøge at svindle sig udenom.
Per Stig Møller (KF), 2009-03-10:
Det er klart, vil jeg sige til hr. Søren Krarup, at der kan være ting, en domstol laver, som man ikke bryder sig om, og som man ikke er enig i, ligesom der også afsiges erkendelser af danske domstole, som hr. Søren Krarup ikke bryder sig om.
Lars Barfoed (KF), 2002-01-31:
Må jeg til sidst sige, at der er indkommet en del høringssvar fra de berørte erhvervsorganisationer, og jeg synes, det er glædeligt, at de bredt er enige i lovforslagets intentioner og stiller sig til rådighed for at medvirke til at opfylde lovforslagets krav.
Benny Engelbrecht (S), 2020-12-16:
Det er at lave en bred infrastrukturaftale, som har et meget langt perspektiv, et meget lang sigt, og det håber jeg selvfølgelig at alle partier vil gå friske til biddet omkring, og som jeg allerede har tilkendegivet: Hvis man ønsker at få analyseret spørgsmålet omkring brugerbetaling, er jeg åben for det.
Jesper Petersen (SF), 2009-10-20:
Vi har større ambitioner, idet vi er kommet med et udspil, der bl.a. indebærer kraftige incitamenter til at få udskiftet bilparken hurtigere, end det sker nu, altså at vi hurtigere kan få en grønnere bilpark med et lavere udslip af CO2, hvor Danmark jo halter efter vores egne målsætninger – målsætninger, som regeringen har opgivet eller har meget svært ved at leve op til.
Leif Lahn Jensen (S), 2018-10-23:
Beskæftigelsesministeren mener, at det er 1.750 danskere, der bliver ramt af forslaget, men i høringssvaret fremgår det, at Danske A-kasser mener, at tallet er langt højere, så det kan være, der er noget usikkerhed omkring omfanget.
Jens Peter Vernersen (S), 2006-11-22:
Det er altså vigtigt, at man får seriøse oplysninger om fiskeri- og miljøforhold, og derfor synes vi, at det her forslag er rigtigt: at man får anvendt en bæredygtig fangstmetode, og at man får sikret også den ubrudte kølelinje, som selvfølgelig også er vigtig, og som også skal være gældende, når vi taler om det her område.
Dennis Flydtkjær (DF), 2018-10-24:
Det er blevet sat ned til 8.000 kr., men med en vigtig tilføjelse i forhold til tidligere, nemlig at man nu kan slippe for at få den hæftelse, hvis man trods alt er i god tro og har beholdt en faktura, som opfylder de almindelige krav til en faktura, og hvoraf det fremgår, at man faktisk har kunnet være i god tro om, at man har betalt det, man skulle.
Henrik Dam Kristensen (S), 1999-04-23:
: Hvad er det, regeringen har arbejdet for fra dag nr. ét, når det gælder genteknologi? Og hvad er det, regeringen også i dag klart har tilkendegivet? Det har været, at vi er parat til med alle disse nye teknologiske metoder, som må kunne bringes i anvendelse, at kræve en så præcis information til forbrugerne om genteknologi som overhovedet muligt, så jeg har tilladt mig at tage det med troværdighed alvorligt.
Ove Hygum (S), 2001-04-19:
Det er ensbetydende med, at man godt kan have nogle principielle synspunkter, der ikke konvergerer helt med regeringens lovforslag, men at man alligevel deltager i partssamarbejdet i løsningen af de opgaver, der følger, f.eks. med at udmønte lovgivningen i regler og vejledninger og lignende.
Svend Auken (S), 2000-04-25:
Men min egen opfattelse eller indgang til det er, at de europæiske lande gør klogt i at pleje meget tætte kontakter med G77-gruppen, det vil altså sige udviklingslandene, gør meget klogt i at have tætte relationer til de store varmluftslande, Rusland, Ukraine, Kasakhstan osv., og gør klogt i at se, om det er muligt at lave et globalt kompromis, et kompromis, der måske ikke i første omgang tilfredsstiller alle og ikke fører til, at alle kan ratificere det, men hvor alle føler sig ordentligt behandlet, og hvor der er en åbenhed i forhold til udviklingslandene, som jeg tror er forudsætningen for, at vi kan nå igennem.
Maria Reumert Gjerding (EL), 2015-12-17:
Jeg håber, at ordføreren kan anerkende, at hvis man har et langsigtet mål – vel at mærke et meget langsigtet mål, der i dag hedder 2050 – er det en rigtig god idé at konkretisere, hvordan vi så kommer derhen: Hvad er vores mellemlange pejlemærker for at nå det langsigtede mål?
Kim Behnke (FRI), 2000-02-23:
Og vi mener rent faktisk, at den kurs, Danmark har valgt, nemlig hvor man lidt med skyklapper på håber på, at der bliver flertalsafgørelser på områder, hvor det vil være til fordel for Danmark, er en meget naiv indgang, særlig når man ser de forslag og de tanker og ideer, man gør sig i de andre europæiske hovedstæder.
Jeppe Kofod (S), 2004-03-31:
Jeg kan sige, at det, han sagde efterfølgende til offentligheden, som er gengivet i det Ritzautelegram, som jeg citerede før, hvor udenrigsministeren er meget forbeholden, er, at sådan som tonen er nu, kan vi ikke bidrage til det, nemlig en ophævelse af EU's våbenembargo.
Astrid Krag (S), 2011-10-26:
Hvis jeg skal prøve at svare på det med økonomien – og så må spørgeren sige, om det rammer inden for skiven, i forhold til det spørgeren sigter efter – så er det jo regionerne, der i dag betaler de private sygehuse, hvis patienterne gør brug af det udvidede frie sygehusvalg.
Kristian Jensen (V), 2006-01-25:
Når der har været så stor interesse for at få afklaret nogle ting og undgå det, som hr. John Dyrby kaldte myter og skævvridninger, skyldes det bl.a., at formanden for hr. John Dyrbys parti, fru Helle Thorning-Schmidt, har sagt højlydt i TV 2's nyhedsudsendelse, at det ikke er muligt for Socialdemokratiet at tilslutte sig regeringens skattestop, fordi et skattestop ikke kan lukke skattehuller, og Socialdemokratiet gerne vil lukke skattehuller.
Anne Grete Holmsgaard (SF), 2009-03-10:
Og vi, der gerne vil fastholde, at vi har Irland med, og gerne vil have, at vi får en Lissabontraktat, kan jo ikke andet end krydse vores fingre og ikke gøre så forfærdelig meget mere ved det. Vi vil i SF gerne have Lissabontraktaten.
Kim Andersen (V), 1999-01-12:
Her har vi en særlig forpligtelse til at tage højde for, at netop denne arkiveringsform giver nogle transformeringsmuligheder og nogle koblingsmuligher, som gammeldags papirarkivering ikke rummer mulighed og risiko for, men som vi skal tage højde for i forbindelse med behandlingen af dette lovforslag.
Peter Hummelgaard (S), 2023-02-22:
Først og fremmest vil jeg sige, at der ikke er nogen grund til at være skuffet, for min indledende besvarelse af spørgsmålet skulle ikke lyde som en afvisning af ønsket om særskilt at kriminalisere, men baserer sig alene på en vurdering af, at der ikke er alvorlige mangler i straffeloven.
Peter Skaarup (DF), 1998-10-08:
Der er tale om mennesker, der er i nød, der er tale om mennesker, der har behov for mad, husly, hospitalsudstyr osv., og det er klart, at Dansk Folkeparti vil være med til og gerne vil stille sig i spidsen for, at Danmark hjælper så godt, vi overhovedet kan.
Jacob Mark (SF), 2017-05-04:
Derfor synes jeg egentlig, at det forslag, som hr. Henrik Sass Larsen kom med – jeg tror, det var i Berlingske – er en vej at gå, nemlig at man arbejder hen imod en model, hvor der er total åbenhed om både beløbsstørrelse, og hvor beløbet kommer fra, men hvor man til gengæld styrker partierne og giver partierne mere kraft, så de ikke er afhængige af de her private donationer.
Søren Egge Rasmussen (EL), 2017-09-06:
Vi bør da tage en proces, hvor vi spiller med de aktører, der er, og vi kan jo ikke forvente, at der er firmaer, som sætter solceller op, hvis det er sådan, at man gang på gang underminerer tilliden til langsigtede rammevilkår for solcelleudbygning.
Peter Skaarup (DF), 2001-10-09:
Jeg synes, de tal, som fængselsfunktionærerne jævnlig kommer med, for antallet af overfald, trusler m.v. mod fængselsfunktionærer, som bliver de sikre tabere i det her spil, meget godt viser, at der er brug for ændringer på det her område, og det er også friske tal, vi taler om her.
Irene Simonsen (V), 2006-05-09:
Men vil det så også sige, at SF er parat til at gå ind for det, Dansk Folkeparti havde som et helt klart krav, nemlig at man ikke vil være med til, at starthjælpsmodtagere kan komme ind under det her, hvis der nu også er nogle starthjælpsmodtagere, som f.eks. lider af skizofreni?
Tove Videbæk (KD), 2004-10-26:
Dansk Sygeplejeråd bemærker i sit høringssvar, at det er af stor betydning, at de faglige ledere påtager sig ansvaret for tilstrækkelig undervisning og supervision af sundhedspersonalet ved anvendelse af personlige alarm- og pejlesystemer og særlige døråbnere, og det er helt klart.
Pia Gjellerup (S), 1998-12-04:
Til hr. Svend Erik Hovmand skal jeg sige, at nu er det jo ikke en konkurrence om at komme først og sådan noget, men det fremstod nærmest sådan, at hr. Svend Erik Hovmand og Venstre havde taget fat i sagen vedrørende Sydkorea her i november, og at det var vigtigt for Venstre at undersøge, om der var uregelmæssigheder eller overtrædelser af reglerne vedrørende IMF-lån.
Lone Loklindt (RV), 2013-04-11:
Det Radikale Venstre kan således ikke støtte forslaget om en bæredygtighedskommission, men vi er enige i behovet for at sætte bæredygtighedsmål, og vi er meget optaget af, hvordan vi får hele befolkningen med i omstillingen til et socialt, miljømæssigt og økonomisk bæredygtigt samfund.
Villy Søvndal (SF), 2006-01-26:
Men jeg håber, at debatten har skabt klarhed over, at vi har en regering, vi har et Dansk Folkeparti, der på alle punkter er helt ude af trit med virkeligheden i deres situationsvurdering af, hvad der foregår i Irak: De er ude af trit med vores egne vurderinger fra Forsvarets Efterretningstjeneste, og de er ude af trit med Udenrigsministeriets egen vurdering, der siger, at det er et meget farligt sted.
Peter Skaarup (DF), 2010-04-29:
Velfærden, herunder de borgernære områder, som er en vigtig del af vores velfærdspolitik i Danmark, er jo et område, som har fået tilført over 60 mia. kr. mere siden 2001, og det område skal fortsat, hvis det står til Dansk Folkeparti, have tilført midler.
Kaare Dybvad Bek (S), 2024-04-05:
Der må jeg bare sige en ting, måske særlig til Danmarksdemokraterne, som jeg synes er rejsende med en dobbeltbund i kufferten, idet man på den ene side konstant siger, at man gerne vil have, at der kommer strammere regler, og at flere skal ud af landet, mens man samtidig siger: Vi står på konventionernes grund.
Søren Krarup (DF), 2006-01-10:
Det er heri, der er en lære og et kald for senere danske generationer, og det er derfor, den 29. august bør blive en dag, hvor vi hejser flaget, står stille et øjeblik og betænker, hvad enhver dansker har som sin forpligtelse: Landets skæbne er også vort ansvar, og ingen kan krybe i skjul for sit ansvar i de gustne overvejelsers hængedynd.
Karina Lorentzen Dehnhardt (SF), 2021-03-05:
Så der foregår mange ting, som går ud over mennesker med handicap, og det er, fordi de har et handicap, at de desværre bliver til nemme ofre i andre menneskers øjne, og det er jo helt uacceptabelt, og derfor er det indlysende, at vi skriver det ind i straffeloven som en skærpende omstændighed.
Ebbe Kalnæs (CD), 1999-01-15:
De skal heller ikke, selv om de indgår en frivillig økonomisk aftale for at forbedre kontrollen på deres område, have nogen mulighed for bare at kunne gennemskue, om den også er forbedret, eller om den bare har byttet den eksisterende ud og altså bare er en ny finansiel skatteordning. Jeg synes, det er en nedladende facon.
Jacob Buksti (S), 2004-01-14:
Jeg går ud fra, at Skatteministeriet også, og det kan jeg jo høre på ministerens besvarelse, har studeret Finansministeriets fortolkning af implementering af skattestoppet, som man kan kalde for skattestoppets grønspættebog, hvor man kan se, hvilke afgifter der falder ind under det, og hvilke der ikke gør det.
Mogens Lykketoft (S), 2011-05-31:
Jamen det har jeg sådan set også forholdt mig meget til, især i disse sidste dage, hvor et flertal i Folketinget har besluttet at lukke 15-20 milliarder skattefri kroner ud ved tilbagebetaling af efterlønskontingent og derefter lave – uden overgrænse – en fradragsordning for reparation og vedligeholdelse og hushjælp m.v.
Gitte Seeberg (KF), 1998-10-20:
Og et område som registrering af personoplysninger er et utrolig følsomt område, og det er derfor vigtigt både for den enkelte borger og for den myndighed, som skal administrere loven, at man har mulighed for at finde ud af, præcis hvor meget der skal accepteres, og hvor meget der må registreres, og hvad der må udleveres.
Pia Gjellerup (S), 2006-04-20:
Det gælder også for storkredsene inden for landsdelene, som ved dannelsen har været inspireret af vores ønske om at kunne skabe et antal opstillingskredse inden for hver storkreds, der gjorde, at vælgerne selv for store partier ved gode valg stadig havde nogle kandidater at vælge imellem, så man ikke fik, om jeg så må sige, fuldt hus, og i den sammenhæng kunne skabe opstillingskredse, der i høj grad var ensartede i størrelse, og som i høj grad respekterede kommunegrænserne.
Peter Skaarup (DF), 2007-01-25:
Det er også vigtigt, at man ikke laver noget, der vender den tunge ende nedad, som f.eks. grønne afgifter, der i høj grad har været svære og hårde at håndtere for mange mindrebemidlede i samfundet, for de rammer jo de mindrebemidlede lige så hårdt som dem, der har lidt mere at gøre godt med.
Jeppe Kofod (S), 2003-02-18:
Det andet er, at når statsministeren siger »en klar FN-forankring«, må jeg gå ud fra, at det er det, som statsministeren også har sagt tidligere, nemlig at det kræver en beslutning i FN's Sikkerhedsråd, at et flertal af FN's Sikkerhedsråds medlemmer bakker det op, og at der ikke nedlægges veto fra de permanente medlemmer.
Troels Lund Poulsen (V), 2016-03-31:
Som det også fremgår af det fremsatte lovforslag, er regeringen meget optaget af, at der ved gennemførelsen af nye EU-regler bliver lagt vægt på, at vi undgår unødvendig og særlig byrdefuld overimplementering, samtidig med at vi selvfølgelig fortsat skal tilgodese afgørende beskyttelseshensyn.
Bjarne Laustsen (S), 2002-04-17:
Jeg tror bestemt ikke, ministeren kan have haft de onde hensigter, at forslaget vil få de konsekvenser, at lønmodtagere bliver selvforskyldt ledige og får karantæne i dagpengesystemet, når ministeren vil give lønmodtagerne en rettighed; jeg forstår det simpelt hen ikke.
Peter Hummelgaard (S), 2025-04-02:
Mere generelt har hr. Peter Kofod jo ret i, at vi har nogle regler om tillægsstraf og fælles straf, og de betyder, at en person, der allerede er dømt til straf, og som yderligere findes skyldig i en forud for dommen begået strafbar handling, skal idømmes en eventuel tillægsstraf.
John Vinther (KF), 2000-11-23:
Det, jeg har sagt her i dag, har Det Konservative Folkeparti sagt i hvert fald igennem de seneste 10 år, og jeg vil bemærke rent parentetisk i den sammenhæng: også før Dansk Folkeparti blev stiftet. Det, der jo er sket, er, at Socialdemokratiet for nylig via sit interne flygtninge- eller udlændingeudvalg lancerede et angreb på FN's flygtningekonvention.
Michael Aastrup Jensen (V), 2005-03-10:
Vi vil fra Venstres side meget gerne lave en omfattende social og boligmæssig indsats mod ghettoisering, og det er faktisk lige præcis det, vi har gjort med det her lovforslag, så derfor er vi helt enige på området, for jeg kan jo høre, at Socialdemokratiet går ind for det her lovforslag.
Ole Sohn (SF), 2004-12-09:
Jeg glæder mig til, at finansministeren vil bekræfte over for Folketinget, som beskæftigelsesministeren gjorde det i Arbejdsmarkedsudvalget i går, og som Danmarks Statistik gør det i deres opgørelser, at der fra første kvartal 2002 og til i dag er blevet færre offentligt ansatte.
Sandy Brinck (S), 2003-05-13:
Så er det bare, at jeg ikke kan forstå, at når vi så har stillet et ændringsforslag, som netop tager højde for, at de børn, hvis forældre ikke har mange penge, skal kunne få penge til at dække udgiften, så de er sikre på at kunne være med - der er ingen, der siger, de skal være med - så vil Dansk Folkeparti ikke støtte det ændringsforslag. Det er altså skuffende og stadig væk fuldstændig uforståeligt. Jeg har endnu ikke fået et svar, som jeg kan bruge til noget som helst.
Frank Aaen (EL), 2011-04-07:
Men jeg synes faktisk, at vi er startet i dag med en proces i forbindelse med den her ordning, der jo skal hjælpe nogle af de i virkeligheden mest stakkels mennesker, fordi de er ude i et så alvorligt misbrug, at det næsten er umuligt at leve noget, der bare minder om et ordentligt liv.
Ane Halsboe-Jørgensen (S), 2025-04-30:
Jeg kan også oplyse, at det er Arbejdstilsynets praksis at orientere bygherren, når arbejdsgiver på byggepladsen modtager strakspåbud med betydelig fare, og at bygherren selvfølgelig normalt vil være ejeren af byggeriet, men at Arbejdstilsynet ikke laver kommunikation direkte til borgerne eller til beboerne.
Liselott Blixt (DF), 2022-01-27:
Men vi skal alle sammen dø, og forhåbentlig skal vi alle sammen gøre det på en værdig måde, og det synes vi i Dansk Folkeparti er utrolig vigtigt, og det er derfor, at i hvert fald jeg som sundhedsordfører har arbejdet med det her emne i alle de år, jeg har været her.
Gitte Lillelund Bech (V), 2005-11-03:
Lovforslaget indeholder desuden en forenkling af reglerne om forsikring af jernbanevirksomhed og endelig en mulighed for, at indberetning til Trafikstyrelsen af uregelmæssigheder på jernbanen ved jernbanekørsel kan ske uden konsekvenser for den, der indberetter, og kan ske i fortrolighed.
Theresa Scavenius (UFG), 2024-11-21:
Forskningsfrihed består nemlig i, at forskerne selv kan vælge, hvad for et emne de vil forske i, at de skal kunne fortælle åbent om deres resultater, at universiteterne skal være politisk og økonomisk uafhængige, og at dem, der er på universiteterne, forskerne, skal have ledelsesmæssig indflydelse og medinddragelse.
Mette Thiesen (DF), 2024-04-24:
Det handler jo grundlæggende set om at indrette systemet efter mennesket og ikke omvendt, altså om i stedet for at få mennesket til at passe ned i nogle kasser så at tilpasse kasserne til det enkelte menneske, og det synes jeg i den grad også det her beslutningsforslag er et udtryk for, altså at man får en mulighed for selv at vælge sin bostøtte, så man kan få hjælp til at etablere et hjem og skabe sig et bedre fundament for et godt liv.